和王微之登高齋三首  其一
作者：王安石
朝代：宋

paragraphs: 寒雲沈屯白日埋，河漢蕩坼天如簁。
衡門兼旬限泥潦，卧聽窾木鳴相挨。
蕭辰忽掃纖翳盡，北嶺初出青嵬嵬。
微之新詩動我目，爛若火齊金盤堆。
想携諸彥眺平野，高論歷詆秦以來。
觥船淋浪始快意，忽憶歸雲胡爲哉。
念君少壯輟游衍，發揮春秋名玉杯。
書成不得斷國論，但此空語傳八垓。
登臨興罷因感觸，更欲遠引追宗雷。
君知富貴亦何有，諂譽未足償譏排。
風豪雨橫費調燮，坐使髮背爲黄台。
留賓往往夜參半，雖有罇俎無由開。
江南佳麗非一日，况乃故園名池臺。
能招過客飲文字，山水又足供歡咍。
剩留官屋貯酒母，取醉不竭當如淮。